**Ársskýrsla formanns 2018**

**Lögð fram á aðalfundi Skógræktarfélags Akraness í Grundaskóla mánudaginn 8. apríl 2019**

**Aðalfundur** Skógræktarfélags Akraness var mánudaginn 9. apríl 2018 í Grundaskóla. Stjórn félagsins var endurkjörin. Stjórnina skipuðu: Jens Benedikt Baldursson formaður, Bjarni Þóroddson varaformaður, Katrín Leifsdóttir ritari, Eiríkur Karlsson gjaldkeri, Einar Guðleifsson meðstjórnandi , Philippe Ricart meðstjórnandi, Reynir Eyvindsson meðstjórnandi, Helena Valtýsdóttir varamaður, Hjördís Hjartardóttir varamaður, Margrét Þorvaldsdóttir varamaður, Leó Jóhannesson varamaður, Stefán Teitsson varamaður, Þóra Björk Kristinsdóttir varamaður. Skoðunarmaður ársreikninga: Lárus Ársælsson og Stefán Teitsson til vara.

**2018 var þokkalega gott vaxtarár.** Sumarið var mjög votviðrasamt, mun blautara en undanfarin ár, jafnvel áratugi. Rigningin virðist hafa haft nokkuð góð áhrif á trjávöxtinn en gerði alla vinnu erfiðari. Asparglyttan lék margar litlar aspir grátt en hún virðist ekki hafa eins mikil áhrif á stærri tré. Aðrir skaðvaldar voru ekki áberandi á árinu, m.a. bar ekki eins mikið á sitkalúsinni og árið á undan.

Gróðursett voru samtals 22.642 tré í 25 gróðursetningarferðum þar sem einn eða fleiri mættu (meðalfjöldi mættra 4,5). Allar plönturnar voru bakkaplöntur nema hvað gróðursettir voru 971 asparstiklingar af ýmsum stærðum og 12 hlynir sem við fengum gefins. Þá settum við niður gráöl (240 keypt í Þöll) og 134 bergfurur og 200 lindifurur (sem stundum voru taldar með furunum í gróðursetningunni). Sundurliðun eftir tegundum og svæðum má sjá í eftirfarandi töflu:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Birki | Reynitré | Greni | Ösp | Fura | Lerki | Annað | Staður |  | | Samtals |
| 4.556 | 0 | 5.480 | 826 | 5.127 | 0 | 372 | Garðaflói |  | 16.361 | |
| 1.499 | 0 | 2.360 | 145 | 2.277 | 0 | 0 | Slaga |  | 6.281 | |
| 6.055 | 0 | 7.840 | 971 | 7.404 | 0 | 372 |  |  | 22.642 | |

Við settum niður öll ný tré sem við fengum frá Landgræðslusjóði. Þau fyrstu komu 30. maí, afgangurinn, greni og fura, komu 18. júlí.

**Gróðursett í nýtætt land.** Við fengum loforð um að B-svæðið neðan Slögu yrði girt og raunar líka E-svæðið þó það tilheyri okkur ekki. B-svæðið er hluti af skógræktarsvæðinu í Slögu skv. samningnum 1990. Einnig var því lofað að girðingar hestamanna í Garðaflóa yrðu færðar og að við fengjum landið við þjóðveginn sem okkur var ætlað í samningnum frá 2002, eða a.m.k. hluta þess. Girðingarvinnunni neðan Slögu lauk 20. júní og girðingar hestamanna í Garðaflóa voru fjarlægðar af sjálfboðaliðum Akranesbæjar 4. júlí. Þá loksins var hægt að byrja að tæta landið og búa það undir gróðursetningu. Tætingin, sem Bjarmar sá um, gekk hægar en vonir stóðu til vegna vætutíðarinnar. Þrátt fyrir að dráttarvélin og tætarinn væru stór og öflug, eða kannski vegna þyngdar tækjanna, var ekki hægt að tæta blautasta landið fyrr en seinna um sumarið þegar aðeins hafði dregið úr rigningunni. Þurrasti hluti landsins neðan Slögu var tættur fyrst og síðan voru þurrustu svæði okkar í Garðaflóa tætt. Beðið var með blautustu svæðin þar til seinna í júlí og mjög blautt svæði í Garðaflóa var tætt þegar sjálfboðaliðar SÍ mættu í lok ágúst. Vegna alls þessa fór gróðursetning hægt af stað og lauk ekki fyrr en 24. ágúst þegar sjálfboðaliðar SÍ höfðu lokið störfum. Ungir skátar gróðursettu svo 2 birkibakka í september.

Öll tré sem sett voru niður fóru í nýtætt land. Við vonum að þessi jarðvinnsla gefi trjánum eins árs forskot á grasið. Auk þess sléttir tætingin þýft land og gerir það auðveldara yfirferðar. Við keyptum valtara til að fara yfir tætta landið og jafna það auk þess sem valtarinn mun nýtast á grasstígana í framtíðinni.

**Vinnan á árinu.** Eins og undanfarin ár voru mánudagar kl. 17 til 19 vinnudagar. Félagsmenn voru duglegir að mæta í gróðursetningu, stígagerð o.fl. Fyrsti mánudagsvinnufundurinn var 15. maí og sá síðasti 10. sept., alls 14 vinnufundir. Að meðaltali mættu 4,5 á vinnufundina, langoftast stjórnarmenn.

Auk þess voru 7 stjórnarfundir haldnir hjá Jens á Dalbraut 21 á veturna eða í vinnuskúr félagsins og þá gjarnan sambland af stjórnarfundi (formleg fundargerð skrifuð af ritara) og vinnufundi. Annars voru málin yfirleitt rædd og afgreidd á vinnufundunum þar sem ekki var skrifuð formleg fundargerð heldur aðeins skráð dagbók. Meðalfjöldi mættra á stjórnarfundunum var 6,1.

14. júní mætti **Grétar með landbótahóp** sinn úr Reykjavík (samtals 4) ásamt fjórum frá okkar félagi. Birkitré voru sett niður og grisjað í hundleiðinlegu veðri, roki og rigningu.

**Sjálfboðaliðar á vegum Akranesbæjar** færðu girðingar hestamanna í Garðaflóa í júlí þegar ljóst var að hestamenn myndu ekki gera það eins og þeir hefðu átt að gera. Auk þess rifu þessir sjálfboðaliðar gamlar ónýtar girðingar hjá okkur við Einbúann og gróðursettu nokkuð af trjám.

**Sjálfboðaliðar Skógræktarfélags Íslands** mættu 20. ágúst og unnu með okkur í viku, til 24. ágúst. Þetta voru fimm útlendingar, 3 konur og 2 karlar, nálægt þrítugu ásamt Jóni Ásgeiri Jónssyni skógfræðingi. Þau kláruðu að gróðursetja það sem eftir var af trjám. Það munaði heldur betur um þetta fólk og leiðbeiningar Jóns Ásgeirs sem búinn var að þjálfa sjálfboðaliðana upp í réttum vinnubrögðum við skógræktina. Stefnt er að því að fá sjálfboðaliða SÍ aftur í sumar. Jón Ásgeir sagði í pósti til okkar að við hefðum tekið alveg einstaklega vel á móti hópnum í fyrra, það væri algjör vítamínsprauta fyrir sjálfboðaliðana þegar heimamenn sýna þeim svona gestrisni.

**Pallur var smíðaður** við gáminn í Slögu. Pallurinn er um 30 fermetrar og ætlaður fyrir vökvunarbakka fyrir bakkaplönturnar en einnig til útivistar og annara nota.

**Klósettskúrinn** sem hefur verið notaður sem geymsluskúr við Einbúann var fluttur á sinn fyrri stað í Slögu og tengdur rotþrónni og við vatnslögn. Á sumrin verður þarna vatnssalerni opið almenningi.

**Vatnslagnir að klósettinu** voru endurnýjaðar og einnig lagðar að pallinum við gáminn til að hægt væri að vökva bakkaplönturnar. Tveir lækir voru stíflaðir til að fá vatn. Þetta er yfirborðsvatn og ekki æskilegt til drykkjar.

**Líf í lundi** var haldið laugardaginn 23. júní í samvinnu við skátana. Þrátt fyrir rok og rigningu tókst viðburðurinn ákaflega vel og ákveðið var að stefna að því að halda hann aftur að ári og gera þá klárt heppilegt svæði fyrir hann og fá stórt samkomutjald.

**Viðhald og önnur vinna.** Skiltið í Slögu var sett upp á nýjum stað. Yfirfara þurfti allar girðingar eins og venjulega á vorin (Reynir og Pálmi). Einar sá um allar vatnslagnir. Hlið sett á girðinguna að B-svæðinu. Lagfæra þurfti klósettskúrinn. Hliðar gámsins sem snúa að bílastæðinu voru málaðar en þær hliðar voru rækilega sandblásnar. **Rótarýfélagar** grisjuðu með okkur. Ný heimasíða, **skogak.com**, var tekin í notkun um áramótin 2019. Margt fleira mætti nefna sem of langt mál yrði að telja upp.

**2018 voru unnin 168 dagsverk** (1 dagsverk = 8 tímar) á vegum skógræktarfélagsins. Þetta sýnir vel ósérhlífni félaganna í þágu skógræktar og umhverfis á Akranesi. Tímarnir voru mun fleiri, m.a. má nefna að ekki er talinn með allur sá tími sem fer í alls konar samskipti í tölvunni, bréfaskipti, hringingar o.fl.

**Jólatrjáasalan** gekk afar vel. Auglýstir voru tveir sunnudagar: 9. og 16. des. Auk þess voru nokkur tré seld utan þessara "opnunartíma". Samtals voru 59 tré seld, þar af 3 hnaustré. Langflest trén voru grenitré þó meiri eftirspurn sé núna eftir furu en af henni höfum við lítið.

**Glíman við sauðkindina.** Í ýmis konar rolluvafstur fóru samtals 24 tímar sem betur hefði verið varið í annað. Nú vorum við að mestu leyti laus við rollur hobbýbænda en erfitt er að eiga við rollurnar frá Ytra Hólmi.

**Sláttur á stígum.** Ingólfur Valdimarsson sá um að slá stígana hjá okkur og gerði það með sóma. Vegna vætutíðarinnar komst hann ekki til að slá fyrr en undir miðnætti 20. júní.

**Umsóknir um stækkun skógræktarsvæðanna í Slögu og við þjóðveginn.** Skipulags- og umhverfisráð Akranesbæjar samþykkti á fundi sínum 5. feb. að farið yrði í **stækkun á athafnasvæði Skógræktarfélags Akraness fyrir neðan Slögu.** Svæði A og B (B er hluti af svæðum skógræktarfélagsins skv. gildandi samningum) og hugsanlega hluti af svæði E. Svæði B og E voru girt og við tættum hluta af B og gróðursettum þar um sumarið. Þá voru girðingar hestamanna í Garðaflóa færðar og við fengum það svæði sem okkur er ætlað. Þó á eftir að láta einn hestamann færa girðingar sínar. Við höfum ítrekað óskir okkar um að fá svæði A neðan Slögu en um það var búið að semja 2009 en samningurinn var aldrei undirritaður.

**Samstarfið við Akraneskaupstað var** **nokkuð gott**. Bæjarráð samþykkti að gerður verði samningur við okkur til þriggja ára og að við fengjum 3 milljónir í styrk á ári. Okkur munaði verulega um þennan fína styrk en raunar er enn ekki búið að ganga frá samningnum.

**Lokaorð:** Árið 2018 var afbragðsgott ár hjá félaginu eins og sjá má af þessari upptalningu. Mestu munaði um alla gróðursetninguna en tæplega 23 þúsund tré voru sett niður. Ég þakka stjórnarmönnum og öðrum félagsmönnum fyrir þeirra mikla og óeigingjarna framlag en án þeirra hefði lítið verið gert. Óeigingjörn vinna sjálfboðaliða er kjarninn í starfi félagsins. Þá höfum við notið velvilja fólks og fyrirtækja bæði með beinum styrkjum en einnig óbeint þegar við höfum fengið ýmislegt gefins. Fyrir það ber að þakka. Félagsmenn Skógræktarfélags Akraness eru nú 89. Við getum verið ánægð og stolt af starfi okkar.

Jens Benedikt Baldursson formaður